На основу члана 37. Статута града Ниша ("Службени лист града

 Ниша", бр.88/08,143/16) и члана 15. Одлуке о оснивању Установе за дневни боравак деце, омладине и одраслих лица ментално ометених у развоју „Мара“ Ниш („Службени лист Града Ниша“ бр. 12/94, 8/2009 и 94/2010)

 Скупштина Града Ниша, на седници одржаној дана \_\_\_\_\_\_\_\_ . године, доноси

**Р Е Ш Е Њ Е**

**I ДАЈЕ СЕ САГЛАСНОСТ** на Годишњи програм рада за 2019.годину и Финансијски план за 2019.годину Центра за дневни боравак деце, омладине и одраслих лица ментално ометених у развоју „Мара“ Ниш, усвојен Одлукама Управног одбора Центра, број 36/2 од 15.01.2019.године и број 788/2 од 28.12.2018.године.

**II** Решење о доставити : Центру за дневни боравак деце, омладине и одраслих лица ментално ометених у развоју "Мара" Ниш, Градској Управи Града Ниша - Секретаријату за дечију и социјалну заштиту и Градској Управи Града Ниша - Секретаријату за финансије.

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_ . године

 **СКУПШТИНА ГРАДА НИША**

 ПРЕДСЕДНИК

 мр Раде Рајковић

 \_\_\_\_\_\_\_\_\_\_\_\_\_\_\_\_\_\_\_

**О б р а з л о ж е њ е**

 На седници одржаној 15. 01. 2019. године Управни одбор Центра за дневни боравак деце, омладине и одраслих лица ментално ометених у развоју "Мара" Ниш донео је Годишњи програм рада за 2019. годину, а 28.12.2018.године и Финансијски план за 2019. годину.

Циљ целокупног друштва је да се лицима са и сметњама у развоју омогуће знатно бољи услови или чак и исти услови као они у којима живе њихови вршњаци који немају ових проблема.

Интегрисање особа са сметњама у менталном развоју треба да буде један од основних настојања свих профила стручних лица, институција и родитеља. Друштвена интеграција означава да према особама са сметњама у менталном развоју треба имати исти однос као и према осталим члановима друштва, да им се пруже исте могућности да утичу на личне ситуације, као и да им се пружи продуктивна улога у формирању друштва у целини.

 **Посебни циљеви:**

- Развој услуге која доприноси укључивању особа са инвалидитетом у свакодневни живот заједнице, развој њихових капацитета и већој самосталности.

- Пружање подршке породицама које имају дете са сметњама како би одржали породично јединство и квалитет породичног окружења.

- Развој капацитета услуга као и свих укључених социјалних актера кроз континиурано унапређење услуге

- Промоција концепта социјалне инклузије кроз планиране и осмишљене акције усмерене ка локалној заједници.

 **Услуга дневног боравка је намењена:**

1. -Лицима са аутистичним спектром
2. -Деци и младима са интелектуалним тешкоћама, који имају потребу за дневном негом и надзором, и подршком у одржавању и разијању потенцијала, ( Правилник о ближим условима и стандардима за пружање услуга соц. Заштите, чл.68)
3. -Одраслима са интелектуалним тешкоћама , који имају потребу за дневном негом , и подршком у одржавању и развијању потенцијала ( чл.68. Правилника о ближим условима и стандардима за пружање услуга соц. Заштите)

У току 2019. Центар ће радити са корисницима сваког радног дана од понедељка до петка у времену од 6,30 до 17,00 часова као и суботом од 08 до 14,00 као викенд боравак, осим у време годишњег одмора васпитног особља, државних и верских празника.

**Викенд смештај**

Центар „Мара“ од 15. 03 2016. почео са викенд услугом, чиме се додатно омогућује слободно време члановима породице за бављење радним и другим активностима.

Услуга се реализује кроз програме забавно-рекреативног садржаја, у трајању од 6 сати (у периоду од 8-14часова), сваке суботе, уз ангажовање

-3 радника у непосредном раду са корисницима (стручни радник, стручни сарадник, или неговатељ),

-1 радника из здравствене службе и

-1 хигијеничарке.

 **Предах од родитељства**

 Ова услуга почеће са реализацијом ове године у новом објекту, који је наменски изграђен и физички је повезан са зградом у којој се пружају услуге дневног боравка. Особље Центра „Мара“ у међувремену је прошло обуку са провером знања, по акредитованом програму „Покретање услуге Предах за децу са сметњама у развоју и њихове породице“.

 Сврха овакве услуге је краткорочни и повремени смештај, највише 10 корисника Центра „Мара“ истовремено-најдуже 45 дана у току календарске године, с тим што може трајати најдуже 20 дана у континуитету (корисници на адаптацији не могу бити обухваћени овом услугом).

 Тиме се пружа подршка, како детету (у унапређењу и развијању вештина самосталног живота), тако и породици детета (у одржавању и побољшању квалитета њиховог живота), с циљем останка детета у породици.

 Укупно ће Центар у 2019. години редовно радити 252 радна дана. Од тога са корисницима ће се радити 228 дана односно 2280 сати и 43 дана суботом (односно 258 сати).

Градска Управа Града Ниша - Секретаријат за дечију и социјалну заштиту сматра да је предложени Годишњи програм рада за 2019.годину и Финансијски план за 2019.годину Центра за дневни боравак деце, омладине и одраслих лица ментално ометених у развоју „Мара“ Ниш сачињен у складу са позитивним прописима и да даје допринос ефикаснијем и потпунијем задовољавању социјалних потреба ове категорије грађана.

 Секретар секретаријата

 Мирјана Поповић

 \_\_\_\_\_\_\_\_\_\_\_\_\_\_\_\_